Johannes 13: 1; 20: 1-10; Lukas 23: 38-43 – Die oop graf: 'n bewys van God se liefde - Nederduitsch Hervormde Kerk van Afrika
Johannes 13: 1; 20: 1-10; Lukas 23: 38-43 – Die oop graf: 'n bewys van God se liefde
Beslis nie omdat ons dit verdien nie. Want hoeveel pyn het ons nie al vir God veroorsaak nie? Wat meer is, Hy gee ons elke dag elke asemteug, maar dank ons Hom ooit daarvoor? Net so het Hy aan ons elkeen 'n unieke liggaam met vermoëns gegee, maar loof ons Hom ooit daarvoor? Ek dink die antwoord is eenvoudig: selde.
Of, broers en susters, God gee vir ons dag vir dag om in te lewe. Maar dan kla ons oor die weer. Ons stry oor watter geslag die beste is, mans of vrouens. Daar gaan ook nie 'n sekonde verby nie of iemand gebruik God se naam as 'n swetswoord. Verder oorlaai God die wêreld met kos, ons gooi dit soms weg, maar dan blameer baie God vir die plekke waar daar hongersnood is. Gee God vir ons mooi blou lug, dan wil ons reën hê. En as dit reën, eis ons sonskyn (so asof ons in elk geval weet wat die beste is).
Wat meer is, broers en susters, is dat ons soms meer lof vir 'n gespierde man met 'n rugbybal in sy hand het as vir God het wat ons gemaak het. Ons sing ook meer liedere oor die maan en die liefde as vir Christus wat ons deur die graf heen gered het. Ons is soos 'n muggie op die stert van 'n olifant, en tog dring ons soms daarop aan dat God presies moet maak soos ons wil. En as God nie vir ons gee wat ons wil hê nie, dan sê ons Hy bestaan nie (so asof ons opinie in elk geval saak maak). Wat meer is, ons besoedel die aarde wat God aan ons geleen het. Dikwels mishandel ons die liggaam wat Hy ons gegee het. Ons ignoreer soms te gou en te maklik die Woord wat Hy vir ons gestuur het.
Die antwoord, broers en susters, op hierdie vraag lê opgesluit in nog 'n ander vraag, 'n vraag wat 'n mens aan 'n moeder van 'n baie jong baba moet vra: hoekom het sy haar baba lief?
Al die moeite, broers en susters, al die ongerief. Maar dit maak vir die ma nie saak nie. Want sy is gek oor haar baba. Jy kan dit sommer op haar gesig sien wanneer sy haar optel. Sy het haar lief. Oneindig lief. Hoekom? Omdat die baba hare is? Ek dink selfs meer as dit. Omdat die baba sy is. Haar bloed. Haar rugstring. Haar vlees en spier. Haar hoop. Haar erfenis. Haar liggaam. Dit maak haar 'n ma.
Niks kan ons van die liefde van God skei nie, nie eers die dood nie. Dit sê God. En as dit nie God was wat hierdie woorde gesê het nie, sou ek vanoggend 'n gek gewees het om dit aan u te sê. Want wie kan tog die dood oorwin? Maar aangesien dit God is wat dit sê, broers en susters, sou ons gekke wees om dit nie te glo nie. Niks kan ons skei van die liefde van Christus nie, nie eers die dood nie, want Sy opstanding was juis 'n teken van hoe lief Hy ons het.
Daarom broers en susters: wanneer u of ek iets doen wat ons meen ons buite die kring van God se liefde plaas, iets wat ons meen verraad teen God was, dalk 'n verbreekte belofte, en ons begin dink dat God ons liewer sou hê as ons hierdie dinge nie gedoen het nie, of as ons 'n beter mens was, dan skree die oop graf oor die hele wêreld uit: Nee, nee, nee!
Maar Hy kan ons nie meer liefhê as wat Hy ons reeds het nie. Daarvan is die oop graf 'n bewys. En wie dit nie glo nie, sê Paulus in 1 Korintiërs 15:2 en 17, se geloof is tevergeefs en waardeloos.